En omfattende indsamling af data om uddannelsesniveauet blandt indvandrere i Danmark punkterer myten om, at syriske flygtninge skulle være særligt højtuddannede med bl.a. mange læger og ingeniører.

I 2014 udtalte daværende integrationsminister Manu Sareen (R) at ’regeringen godt er klar over, at mange syrere er veluddannede’. En opfattelse, der fik yderligere næring af en rundspørge om uddannelsesbaggrund blandt syrere på 12 jyske asylcentre i 2015.

Men faktisk skiller syrerne sig ud ved at være den gruppe, der ud af de ti største indvandrernationaliteter herhjemme tæller flest med grundskolen som eneste uddannelse og færrest med en lang videregående uddannelse.